રવીન્દ્રએ છેલ્લાં આઠ વર્ષમાં માંડ બે-ચાર વખત બીજા કોઈ સલૂનમાં કટિંગ કરાવ્યું હશે, એ પણ તે જો બહાર હોય તો. ફૉરેન ગયો હોય તો તે પહેલેથી જ આવીને બૉમ્બે હેર આર્ટમાં કટિંગ કરાવી લે છે. રવીન્દ્ર મૂળ છે જામનગરનો, પણ તે મોટા ભાગનો સમય રાજકોટ અને અમદાવાદમાં રહે છે. બૉમ્બે હેર આર્ટનું કટિંગ તેને એવું ફાવી ગયું છે કે તે અમદાવાદ કે મુંબઈ હોય તો અને રાજકોટ આવવાની અનુકૂળતા ન હોય તો સલૂનના કારીગરને ત્યાં બોલાવી લે છે. છેલ્લાં આઠ વર્ષમાં આવું પાંચેક વાર બન્યું છે. જોકે બૉમ્બે હેર આર્ટના માલિકને આ વાતની કોઈ નવાઈ લાગતી નથી, કારણ કે તેના સેલિબ્રિટી ક્લાયન્ટ્સમાં ટીમ ઇન્ડિયાની ટેસ્ટ-ટીમની નવી વૉલ એવા ચેતેશ્વર પુજારા અને ક્રિકેટ બોર્ડના સિનિયર મેમ્બર નિરંજન શાહનો પણ સમાવેશ થાય છે. જોકે આ બેમાંથી એકેય સેલિબ્રિટી હેરસ્ટાઇલની શોખીન નથી.